recursal/SuperWikiNEXT-32B huggingface dataset:
המתופף סטיב גאד, נגן אולפן ידוע ובולט
**נגן אולפן** הוא מוזיקאי מקצועי, המנגן באולפני הקלטות או בהופעות חיות. נגני הקלטות אינם בדרך כלל חברים קבועים בהרכב או להקה מוזיקלית. עבודתם נעשית מאחורי הקלעים ולעיתים נדירות זוכים לתהילה, או הכרה ופרסום לעבודתם כסולנים או מובילי הרכב. עם זאת, נגני אולפנים טובים מוכרים היטב בתעשיית המוזיקה, וחלקם זכו להכרה ציבורית. כך למשל הרכבי הנגנים האמריקאים The Wrecking Crew ו-Muscle Shoals Rhythm Section. כך גם The Funk Brothers שעבדו בחברת התקליטים מוטאון רקורדס .

רוב נגני האולפנים מתמחים בנגינה על כלים נפוצים כגון גיטרה, פסנתר, בס או תופים. אחרים הם מומחים בנגינת כלי נשימה ממתכת, כלי נשיפה מעץ וכלי מיתר. רבים מנגני האולפנים הם רב-נגנים, מתמחים בנגינת מספר כלים מוזיקליים, דבר המאפשר להם לעבוד בנגינה במגוון רחב יותר של הקלטות אולפן ובסגנונות מוזיקליים שונים. כך לדוגמה, אין זה נדיר למצוא נגן אולפנים היודע לנגן בקונטרבס ובגיטרה בס, או בגיטרה אקוסטית ובמנדולינה, בפסנתר ובאקורדיון וכן בסקסופון ובכלי נשיפה אחרים מעץ.

השימוש בנגני אולפנים מתעורר כאשר יש צורך במיומנויות מוזיקליות לזמן קצר יחסית. בדרך כלל נגני אולפנים מועסקים על ידי אולפני הקלטות כדי לספק נגינת רקע למוזיקאים אחרים בעת הקלטות אולפן והופעות חיות ולהעשיר את הצליל המלווה אותם. נגני אולפנים עוסקים אף בהקלטת מוזיקה לפרסומות, קולנוע, טלוויזיה ורדיו וכן בתיאטרון. נגני אולפן הם מוזיקאים המזוהים בדרך כלל עם חברת תקליטים אחת, אולפן הקלטות או סוכן נגנים מסוים.

הרכב אולפן
----------

הרכב אולפן הוא הרכב מוזיקלי המועסק באולפן הקלטות לצורך ליווי אמני הקלטות שהם לקוחות האולפן.

### הרכבים אמריקנים בולטים

* **The Wrecking Crew** (לוס אנג'לס, שנות ה-60 וה-70 של המאה ה-20)

The Wrecking Crew היה אחד מהרכבי האולפנים הפוריים ביותר בשנות ה-60 וה-70 של המאה ה-20. קבוצת נגנים זו התגבשה כאשר החלה לעבוד בשנות ה-60 עבור המפיק המוזיקלי פיל ספקטור. הם ניגנו בהקלטות של סוני ושר, The Mamas & the Papas, פרנק סינטרה, ננסי סינטרה, הבירדס, בוב דילן, הביץ' בויז, המאנקיז ורבים אחרים.
* **The Funk Brothers** (דטרויט, שנות ה-60 וה-70 של המאה ה-20)

הרכב נגני אולפן אשר ניגן ברבות מן ההקלטות של חברת התקליטים מוטאון החל מסוף שנות ה-50 ועד תחילת שנות ה-70. הם ניגנו בהקלטות להקת The Temptations (בין היתר בלהיטם My Girl), הסופרימס (בין היתר בלהיטן Baby Love), סטיבי וונדר, סמוקי רובינסון, מרווין גיי ורבים אחרים. ההרכב גם ניגן מעט בהקלטות שלא היו בחברת מוטאון, הבולטת שבהן הייתה בשיר Your Love Keeps Lifting Me Higher and Higher, אותו הקליט ג'קי וילסון.
* **Muscle Shoals Rhythm Section** (ממפיס, שנות ה-60)

הרכב נגני אולפן שעבד בעיקר בעיר ממפיס טנסי והופיע ברבות מן ההקלטות שבוצעו באזור ממפיס בשנות ה-60. הם הועסקו על ידי מפיק התקליטים ריק הול באולפני FAME. הם הופיעו בהקלטות של אריתה פרנקלין, וילסון פיקט, פרסי סלדג', הרולינג סטונז, בוב דילן, פול סיימון ורבים אחרים.

קישורים חיצוניים
----------------

ויקישיתוף מדיה וקבצים בנושא **נגן אולפן** בוויקישיתוף

הערות שוליים
------------

1. ↑  Westergaard, Sean. "The Muscle Shoals Rhythm Section: Artist Biography". *AllMusic*. נבדק ב-28 בפברואר 2021. `{{cite web}}`:  (עזרה)
2. ↑  McDonald, H. (2019). What is a session musician? The balance careers.
הוגו רמניסיאנו (רמניצ'אנו) (ברומנית: **Hugo Râmniceanu**; בצרפתית:**Hugo Ramniceanu**‏ 6 בפברואר 1917 - 21 באוגוסט 2008 ( היה תעשיין, פעיל ציוני ונדבן צרפתי, יהודי יליד רומניה. הצטיין בתחום תעשיית הטקסטיל, בהתחלה ברומניה ואחרי 1947 בצרפת. הוא כיהן כיושב ראש הסניף הצרפתי של קרן היסוד ונודע כאחד מחשובי התורמים בתחום הפיתוח, התרבות, הרווחה, הבריאות והמחקר בישראל .

קורות חייו
----------

### ילדות ופעילותו ברומניה

רמניסיאנו נולד ב-1917 בעיירה רמניקו סראט ברומניה, בשם הוגו לייבוביץ'.
. הוא היה השני בין ששת הילדים של ינקו לייבוביץ' ושל פסיה, בת למשפחת ורטנשטיין.
בני משפחת לייבוביץ' אימצו את השם רמניצ'אנו לפי העיירה שבה חיו. ב-1943 התחתן הוגו עם ולריה (ואלי), בת לבית ונדר. לזוג נולדו שני ילדים:ג'רלד (יליד 1946) ומוניק, לימים ד"ר מוניק בראל.
אחרי נפילת הדיקטטורה הצבאית-פשיטסית של יון אנטונסקו ברומניה, למד רמניצ'אנו באקדמיה ללימודים גבוהים במסחר של בוקרשט.
ב-1945 הקים רמניצ'אנו את החברה לטקסטיל "אלביון". ב-1947 בעקבות עליית הקומוניסטים לשלטון ערקו רמניצ'אנו ומשפחתו לצרפת.
המפעל טקסטיל שאותו ניהל בבוקרשט הולאם והפך למפעל בשם "הגארדיה הצעירה"„Tânăra Gardă" [דרוש מקור].

### פעילותו בצרפת ובישראל

בצרפת הקים רמניסיאנו חברות טקסקטיל - ולמון (Valmon- שם שהורכב מהאותיות הראשונות בשמות אשתו ולרי ובתו מוניק)ו-Valrupt. החל משנות ה-1970 הוא ניהל יחסי סחר עם תעשיית הטקסטיל הרומנית.

רמניסאנו מילא תפקידים בכירים באיגודים וארגונים של יהודי צרפת וכיהן מספר שנים כיושב ראש של קרן היסוד-צרפת. כמו כן היה גזבר של מגן דוד אדום צרפת,, ויושב ראש איגוד ידידי אוניברסיטת תל אביב בצרפת. הוא הצטיין בפעילות נדבנית ענפה ותרם למחקר המדעי, לחיי התרבות והאמנות בישראל, לקליטת יהודי ברית המועצות ואתיופיה, לטיפול בנכי צה"ל שנפגעו במלחמת יום הכיפורים, לקרן ירושלים.

### פרס הוגו רמניסיאנו

ב-1987 הקים רמניסיאנו את "פרס הוגו רמניסיאנו לכלכלה" המוענק מאז בכל שנה באוניברסיטת תל אביב ליזמים שהצטיינו בתחום הכלכלה, הטכנולוגיה, המחקר והפיתוח בישראל .

הוגו רמניסיאנו התגורר בניי-סיר-סן, שם נפטר בגיל 91 ב-2008. הוא הובא לקבורה בבית העלמין בנייה, באיל-דה-פראנס.

פרסים ואותות כבוד
-----------------

* 1988 - דוקטור לשם כבוד של אוניברסיטת תל אביב
* יקיר קרן היסוד
* שער באוניברסיטת תל אביב נושא את שמו, כמו כן אודיטוריום באוניברסיטה נקרא על שמם של הוגו וואלי רמניסיאנו.

הערות שוליים
------------

1. 1 2  Monitorul Oficial "מוניטורול אופיצ'יאל" - (בטאון הרשומות של הממשל הרומני) ב31 ינואר 1945
2. ↑  [ הוגו רמניצ'אנו באתר הגניאנולגי
Geneaget]
3. 1 2 3  *Who's Who in Israel 1980* עמ' 259
4. ↑  בכתב העת „L'Arche" מס. 369-374, 1988 עמ'.37
5. ↑  Solomonovici *Securitatea și românii din "exil, emigrație și diaspora"* באתר על Corneliu Coposu
6. ↑   קרן ירושלים ברשת]
7. ↑  הענקת פרס הוגו רמניסיאנו ב-2013 באתר האיגוד הצרפתי של אוניברסיטת תל אביב
פירוש נוסף ערך זה עוסק בכיוון התפילה באסלאם. אם התכוונתם למשמעות אחרת, ראו קיבלה (פירושונים).
מחראב במסגד בקהיר
חישוב גלובלי של זווית הקיבלה
**קִיבְּלָה** (בערבית: قبلة; בתעתיק מדויק: **קבלה**) היא כיוון התפילה באסלאם. הקיבלה היא הכיוון הפונה אל העיר מכה, וביתר דיוק אל אבן הכעבה, שאליה חייב המוסלמי לפנות בעת התפילה (צלאה). במוסדות דת ולימוד מוסלמיים, בקיר הקיבלה קבועה גומחת התפילה, המִחראב.

אבן אסחאק, הביוגרף המובהק של מוחמד, מביא מסורת לפיה בראשית ימי האסלאם, עוד בהיותו במכה, לפני שעבר למדינה, הנהיג מוחמד קיבלה לכיוון ירושלים והחזיק במנהג זה במשך שנה וחצי. קודם להיג'רה (העזיבה לאל-מדינה), יכול היה לפנות גם לכיוון הכעבה וגם לכיוון ירושלים כיוון שהיה דרום-מזרחית לשני המקומות הקדושים. למרות שלאחר ההיג'רה כיוון התפילה היה לירושלים, כעבור זמן קצר החליט מוחמד שהכעבה משמעותית יותר עבור המוסלמים ושינה את כיוון התפילה (יש האומרים שעשה זאת בין היתר כדי לבדל את האומה החדשה ממנהגי היהודים). ירושלים נקראת באסלאם גם "כיוון התפילה הראשון" ("אולא אל-קבלתיין" أولى القبلتين). 

כיוון התפילה מצווה בקוראן (עם תוספות בסוגריים לפי פרשנות אורי רובין):

> 
> השוטים שבאנשים (כלומר היהודים) יגידו, מה היטה אותם מכיוון התפילה אשר החזיקו בו? אמור, לאלוהים המזרח והמערב והוא ינחה את אשר יחפוץ אל אורח מישרים... קבענו את כיוון התפילה אשר החזקת בו לפנים (כלומר לכיוון ירושלים), רק למען נדע מי הולך בעקבות השליח ... והנה עתה (לאחר שברור מי הוא מוסלמי אמיתי) ניתן לך כיוון תפילה אשר ישביע את רצונך: הטה פניך לעבר המסגד הקדוש (כלומר מכה). באשר תהיו, שם הטו את פניכם לעברו. אלה אשר ניתן להם הספר יודעים כי זוהי האמת מעם ריבונם.
> 
> 
> 
> — הקוראן. סורה 2, איאת 142-145. מהדורה עברית: אורי רובין, אוניברסיטת תל אביב 2005
>

לקריאה נוספת
------------

\* Abdallah Marouf Omar, "Praying Towards Al-Aqsa Mosque: A Study On Muslim Classical Sources", *Journal of al-Tamaddun*, 2-12 (December 2017) pp. 101-113

קישורים חיצוניים
----------------

ויקישיתוף מדיה וקבצים בנושא **קיבלה** בוויקישיתוף
* Qibla Direction
* הר הבית בתקופה הערבית הקדומה / חיים זאב הירשברג
* קיבלה, באתר אנציקלופדיה בריטניקה (באנגלית)
* קיבלה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550893505171
* BnF: cb14490857f (data)
* GND: 4669382-8
* LCCN: sh85109401
* SUDOC: 07897299X
* TDVİA: kible

 |
**מוזיקה ניסיונית** היא שם כללי לכל מוזיקה שמותחת את הגבולות המוזיקליים ואת הגדרות הז'אנרים הקיימים. קומפוזיציה ניסיונית מוגדרת בתור זו שמתנגדת באופן נחרץ ומפקפקת במוסכמות המוזיקליות בנוגע ללחן והביצוע הממסדיים. אלמנטים של מוזיקה ניסיונית כוללים מוזיקה לא מוחלטת, שבה המלחין מכניס חומרים בלתי צפויים או מקום לגמישות בביצוע או בלחן. אמנים גם יכולים לשלב בין ז'אנרים או סגנונות שאינם קשורים או להנהיג אלמנטים ייחודיים במוזיקה שלהם. כחלק מחידושי המוזיקה הניסיונית פותחו גם כלי נגינה ניסיוניים. מוזיק קונקרט (מצרפתית: מוזיקה קונקרטית) היא סוג של מוזיקה אלקטרואקוסטית שמשתמשת בקול אקוסמאטי (קול שנשמע מבלי שהמקור נראה) כמקור המוזיקה. אלתור חופשי הוא מוזיקה מאולתרת חסרת חוקים מלבד הטעם המוזיקלי או הנטייה של המוזיקאי שמאלתר. בהרבה מקרים המוזיקאי מנסים להימנע מקלישאות מוזיקליות, משמע התייחסויות פתוחות לז'אנרים של מוזיקה או מוסכמות מוזיקליות מוכרים.

המנהג נהיה משמעותי באמצע המאה העשרים, במיוחד בארצות הברית ואירופה. ג'ון קייג' היה מהמלחינים הראשונים שהשתמשו במושג ואחד המחדשים העיקריים של המוזיקה. בצרפת, כבר ב-1953 פייר שפר השתמש במושג "musique expérimentale" לתיאור יצירות שכללו מוזיק קונקרט ומוזיקה אלקטרונית. בנוסף, בארצות הברית בסוף שנות החמישים נעשה שימוש במושג לראשונה לתיאור מוזיקת מחשבים.

ראו גם
------

* אוונגרד
* רוק ניסיוני
* מטאל אוונגרדי

קישורים חיצוניים
----------------

ויקישיתוף מדיה וקבצים בנושא **מוזיקה ניסיונית** בוויקישיתוף

הערות שוליים
------------

1. 1 2  סקירה כללית של מוזיקה ניסיונית, באתר Allmusic (באנגלית)
2. ↑  **Sun, Cecilia. "Experimental Music". The Grove Dictionary of American Music**, מהדורה שנייה, New York: Oxford University Press, 2013. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: fd1023751

 |
**מכון שילה** הוא מרכז פסיכולוגי ייחודי וייעודי לציבור הדתי לאומי, שנוסד בשנת 2004 בגבעת שמואל ופועל ברחבי ישראל.

רקע
---

מכון שילה הוקם כמענה לתופעה בחברה הדתית, שבה אנשים חששו לפנות לייעוץ פסיכולוגי מקצועי, ומתוך הבנה שהציבור מהציונות הדתית זקוק לאוזן קשבת שתוכל להבין את מרקם החיים המיוחד שלו.
בחברה הדתית והדתית לאומית נהגו מאז ומעולם לפנות לרבני הקהילה, מתוך חשש שפסיכולוגים עלולים שלא להבין או אף להשפיע לרעה בנושא האמוני וההלכתי. בנוסף, בנושאים רגישים השייכים לעולם הרגשי הפנימי, נושאי משפחה, זוגיות, מיניות, ובמיוחד הטרדות ופגיעות מיניות, ובעיות. בזהות המינית, דורשים מענה משולב של רבנים ואנשי מקצוע, דבר שלא היה קיים עד להקמת מכון שילה.

היסטוריה
--------

בסוף שנות ה-90 נעשה ניסיון להקמת מכון דתי, ביוזמתו של ד"ר צבי מוזס, אך הניסיון נכשל בשל קשיים כספיים, למרות ניסיונו לערב גורמים ציבוריים, דוגמת משרד החינוך, החינוך הממלכתי-דתי ומרכז ישיבות בני עקיבא.

בשנת 2004, ד"ר צבי מוזס החל ביישום הפרויקט על ידי חברת קונטקט בבעלותו, אשר באותה תקופה, נתנה טיפולים פסיכולוגיים לעולים חדשים.

הרב יובל שרלו, בתחילה התנגד לרעיון, אך לבסוף, שינה את עמדתו ותמך בקידומו, זאת לאחר שנתקל בבעיות פסיכולוגיות רבות, שהגיעו אליו באמצעות שו"ת בפורטל מורשת ואתר ערוץ 7 ונזקקו למענה מקצועי. ביוזמתו, נוצר שיתוף פעולה עם ארגון רבני צוהר והרב רפי פוירשטיין בפרט. יחד עם  ארגון רבני צוהר ואוניברסיטת בר-אילן, בשיתוף פרופ' אלי וקיל, התקיימו כנסים בנושא פסיכולוגיה ויהדות. אשר זכו להד ציבורי ושימשו בסיס לתחילת הדרך של מכון שילה.

פעילות
------

### פינוי גוש קטיף

במהלך התקופה לפני ביצוע תוכנית ההתנתקות, פנה מכון שילה, לשירותי הרווחה בגוש קטיף במטרה להקים צוות טיפולי שיסייע בהתמודדות של התושבים מהכיוון הפסיכולוגי. לאחר קבלת תקציב מהמחלקה להתיישבות בסוכנות היהודית, הוקם צוות ממטפלי המכון שפעל בגוש קטיף והורשה לנוע בין היישובים ולתת סיוע טיפולי מתאים. בין השאר, הצוות עסק בליווי משפחות שאיבדו את יקיריהם ונאלצו להעתיק את מקום קבורתם.

### כיום

כיום, מכון שילה פועל עצמאית בניהולו של ד"ר צבי מוזס, ומרכז פעילות ענפה בנושא הפסיכולוגיה בציבור הדתי. במכון עובדים עשרות פסיכולוגיים דתיים בכל הארץ. בנוסף, מכון שילה שם לו למטרה להעלות לדיון ציבורי נושאים שלא דוברו בציבור הדתי. כחלק ממטרה זו, אורגנו במשך השנים כנסים שעסקו בנושאים רגישים ואקטואליים. בין הנושאים: המחיר הנפשי של שמירת הלכה, השלכות של חינוך נפרד ומעורב, נישואין מוקדמים ורווקות מאוחרת, גירושין וייעוץ משפחתי או זוגי.

קישורים חיצוניים
----------------

* 

* אתר האינטרנט הרשמי של מכון שילה
* מאפיינים ייחודיים לפסיכותרפיה לאוכלוסייה הדתית הסתדרות הפסיכולוגים בישראל
* משלמים מחיר נפשי על קיום מצוות? על כנס מכון שילה, שמעון כהן ערוץ 7, ‏20 ביולי 2011
* פורום מכון שילה אתר מורשת
* פורום כיפה ד"ר צבי מוזס
* מכון שילה בערוץ 7

הערות שוליים
------------

1. ↑  דילמות וקונפליקטים הלכתיים ומוסריים, בהם נתקלים פסיכולוגים דתיים, אתר פסיכולוגיה יהודית
2. ↑  "גם אצלנו זה קורה" – עבירות מין בחברה הדתית, באתר nrg
3. ↑  עמדת היהדות בשאלת היחסים בין בני מין אחד, דעות, 11, עמ' 9-15
4. ↑  טיפול פסיכולוגי מגובה מחקר ורגיש לאמונה תרבות ומוסר אתר פסיכולוגיה יהודית
5. ↑  כבר לא מציירים בתים, יותם ירקוני nrg
6. ↑  הפסיכולוג מחויב למטופל, הרב מחויב לאלוהי המטופל, אריה דיין הארץ
7. ↑  נפרד או מעורב: איפה הילד הדתי יילמד?, איתמר מרילוס ynet
8. ↑  תפישת הרווקוּת בחברה הדתית-לאומית, אתר אנשים
9. ↑  גירושין במגזר הדתי לאומי, אתר אנשים
**דונלד ויליאמס** (באנגלית: **Donald Edward Williams**;‏ 13 בפברואר 1942, לאפייט – 23 בפברואר 2016, הנדרסון) היה טייס קרב ואסטרונאוט בתוכנית מעבורות החלל של נאס"א.

קורות חיים
----------

דונלד ויליאמס נולד בעיירה לאפייט שבמדינת אינדיאנה. לאחר סיום בית ספר הוא למד באוניברסיטת פרדו אותה סיים בשנת 1964 עם תואר בהנדסת מכונות. במהלך הלימודים הוא נרשם לצי ארצות הברית. לאחר סיום הלימודים הוא סיים קורס טיס וקיבל הסמכה כטייס מקדונל דאגלס F-4 פנטום. ויליאמס הוצב בנושאת מטוסים אנטרפרייז (CVN-65) וביצע מספר משימות במהלך מלחמת וייטנאם. בהמשך הוא עבר הסבה לווט A-7 קורסייר II וחזר לאנטרפרייז (CVN-65). בסך הכול הוא ביצע 330 טיסות מבצעיות.

בשנת 1973 ויליאמס סיים קורס לטייסי ניסוי.

שרות בתחום החלל
---------------

בשנת 1978 ויליאמס נבחר ליחידת האסטרונאוטים של נאס"א. הוא היה בצוות קרקע של מספר משימות. כטייס ניסוי הוא השתתף בהכנות של מעבורת החלל. בשנת 1985 הוא השתתף במשימת STS-51-D של מעבורת החלל דיסקברי כטייס. במשימת STS-34 בשנת 1989 הוא היה מפקד צוות.

לאחר פרישה מנאס"א
-----------------

לאחר פרישה מנאס"א במרץ 1990 ויליאמס הצטרף לצוות של Science Applications International Corporation ועסק בפרויקטים בתחום תעשיית החלל. הוא פרש לגמלאות בשנת 2006.

ויליאמס נפטר בשנת 2016 בהנדרסון שבנוואדה.

קישורים חיצוניים
----------------

ויקישיתוף מדיה וקבצים בנושא **דונלד ויליאמס** בוויקישיתוף
* 
* קורות חיים
* דונלד ויליאמס, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb167118287 (data)
* ISNI: 0000 0004 1887 1293
* LCCN: n2019013322
* VIAF: 305306716
* WorldCat: lccn-n2019013322

 |
**צ'ארלס פרקורט** (באנגלית: **Charles Joseph Precourt**;‏ נולד ב-29 ביוני 1955, וולת'ם, מסצ'וסטס) הוא טייס קרב ואסטרונאוט לשעבר בתוכנית מעבורות החלל של נאס"א.

ביוגרפיה
--------

צ'ארלס פרקורט נולד בעיירה וולת'ם שבמסצ'וסטס. בשנת 1977 הוא סיים לימודי תואר ראשון במדעים באקדמיית חיל האוויר של ארצות הברית. בהמשך הוא קיבל תואר שני בניהול ותואר שני בביטחון לאומי ונושאים אסטרטגיים.

בשנת 1978 פרקורט סיים קורס טיס ושירת במספר בסיסים של החיל. בשנים 1982–1984 הוא היה טייס מקדונל דאגלס F-15 איגל בבסיס בגרמניה. בשנת 1985 סיום קורס בבסיס חיל האוויר אדוארדס וקיבל הסמכה כטייס ניסוי. הוא היה מעורב במספר פרויקטים. בסך הכול הוא עשה 7,500 שעות טיסה ב-60 כלי טיס.

שירות בתחום החלל
----------------

בשנת 1990 פרקורט נבחר ליחידת האסטרונאוטים של נאס"א. הוא ביצע מספר תפקידים במערכות קרקעיות. בשנת 1993 הוא השתתף במשימת STS-55 כמומחה משימה של מעבורת החלל קולומביה (סטיבן נגל היה מפקד צוות). המטרה העיקרית הייתה ביצוע מחקרים בעזרת מערכת Spacelab D-2 הגרמנית. במשימת STS-71 בשנת 1995 (רוברט גיבסון היה מפקד צוות) הוא היה טייס צוות של מעבורת החלל אטלנטיס. זו הייתה משימה במסגרת "תוכנית מיר" המשותפת לארצות הברית ורוסיה. מעבורות חלל ביצעה העגינה הראשונה של מעבורת חלל לתחנת החלל מיר. בשנת 1997 פרקורט היה מפקד צוות של STS-84 במעבורת החלל אטלנטיס. משימת המעבורות השמינית במסגרת תוכנית מיר ומעבורות החלל ומשימת העגינה השישית במיר. ביוני 1998 פרקורט טס לחלל בפעם הרביעית כמפקד צוות של STS-91 על מעבורת החלל דיסקברי זו הייתה משימה נוספת של עגינה בתחנת החלל מיר.

בשנת 1995 פרקורט היה מנהל קשר במרכז גגארין להכשרת קוסמונאוטים. ממאי 1996 ועד לספטמבר 1998 הוא היה בתפקיד ניהולי בכיר במרכז החלל ג'ונסון. בהמשך הוא היה מנהל "משרד האסטרונאוטים" עד לשנת 2002. משנת 2002 ועד לשנת 2004 הוא היה בצוות תאום של תחנת החלל הבין-לאומית.

לאחר פרישה מנאס"א
-----------------

בשנת 2005 פרקורט פרש מנאס"א. הוא השתלב בתעשיית החלל הפרטית.

קישורים חיצוניים
----------------

ויקישיתוף מדיה וקבצים בנושא **צ'ארלס פרקורט** בוויקישיתוף
* קורות חיים

|  |  |
| --- | --- |
| בקרת זהויות עריכת הנתון בוויקינתונים | 
* PIC: 317104

 |
**יעקב גריגוריביץ 'ז'ילינסקי** (ברוסית: **Я́ков Григо́рьевич Жили́нский**;‏ 27 במרץ 1853–1918) היה גנרל פרשים רוסי ממוצא פולני, ראש המטה של הצבא הרוסי הקיסרי מ-2 בפברואר 1911 עד ה-4 במרץ 1914. הוא נחשב לאחד האחראים העיקריים של כישלון המערכה הפרוסית במזרח בשלבים המוקדמים של מלחמת העולם הראשונה.

ביוגרפיה
--------

ז'ילינסקי נולד ב-15 במרץ 1853 במיכאילוב שבמחוז ריאזאן. משפחתו הייתה משפחת אצולה ממחוז סמולנסק, והוא נולד לקולונל גריגורי ז'ילינסקי ויקטרינה פטרובנה (לבית מורומצבה). בגיל צעיר הוא למד בגימנסיה קריימן במוסקבה. 

הוא הצטרף לשירות פעיל כצוער ברגימנט ההוסארים סומי, ובשנת 1876, הוא סיים את בית הספר ניקולייב פרשים בסנקט פטרבורג והוקצה לרגימנט משמר הפרשים של המשמר הקיסרי כנגן קורנית. הוא נחשב לאחד הרוכבים הטובים ביותר בבית הספר והיה אחראי על אימונים של הרגימנט. 

בשנת 1883 הוא סיים את לימודיו באקדמיה של ניקולאייב. בשל הצלחתו הרבה, הוא הועלה לדרגת קפטן. לאחר ששימש כעוזר בכיר במטה דיוויזיית הגרנדירים ה-1, שירת ב-14 בפברואר 1894 בוועדה המדעית הצבאית של המטה הכללי, ארגון מודיעין צבאי שהיה אחראי על חקר המדינות הזרות. 

במהלך מלחמת ארצות הברית–ספרד היה ז'ילינסקי משקיף צבאי רוסי עם הצבא הספרדי בקובה. עם שובו פרסם ספר על המלחמה, אשר ניתח את הסיבות לתבוסתה של ספרד.

ב-1899 שימש ז'ילינסקי כחבר המשלחת הרוסית בוועידת אמנות האג. הוא מונה למפקד רגימנט הדרגונים ה-52 באוגוסט 1899, ובשנת 1900 הועלה לדרגת גנרל מיור ומונה לראש אגף האספקה של הצבא. 

במהלך מלחמת רוסיה–יפן היה ז'ילינסקי ראש המטה של המשנה למלך במזרח הרחוק, האדמירל יבגני אלכסייב, עד שאלכסייב פוטר באוקטובר 1904. הוא נשאר באזור הלחימה כדי לשרת את שר המלחמה, אלכסיי קורופטקין עד סוף הסכסוך. ב-27 בינואר 1906 הוא מונה למפקד דיוויזיית הפרשים ה-14 בפולין, וב-7 ביולי 1907 מונה למפקד הקורפוס ה-10. ב-18 באפריל 1910 מונה ז'ילינסקי למפקד מחוז ורשה והמושל הכללי של ורשה. 

ז'ילינסקי שירת מה-22 בפברואר 1911 עד ה-4 במרץ 1914 כהמטה הכללי של צבא האימפריה הרוסית. בתחילת מלחמת העולם הראשונה הוא קיבל את הפיקוד על החזית הצפון-מערבית. החזית הצפון-מערבית כללה את הארמיות הראשונה והשנייה בפיקודם של גנרל פאול פון רננקמפף וגנרל אלכסנדר סמסונוב. לאחר מבצע "פרוסיה המזרחית" שנכשל, וההפסדים בקרב טננברג ובקרב הראשון על האגמים המזוריים, הוא הודח מהפיקוד על אף ניסיונותיו להאשים את רננקמפף על הפיאסקו. ז'ילינסקי נשלח כנציג צבאי לצרפת בשנים 1915-1916 וחזר לרוסיה בסתיו 1916. ב-19 בספטמבר 1917 הוא פרש מהצבא.

לאחר מהפכת אוקטובר, הוא ניסה להימלט מרוסיה, אך נהרג בדרום רוסיה בנסיבות בלתי-מוגדרות.

קישורים חיצוניים
----------------

ויקישיתוף מדיה וקבצים בנושא **יאקוב ז'ילינסקי** בוויקישיתוף

הערות שוליים
------------

1. ↑  Loscher. Page 624
2. ↑  Kowner,  *Historical Dictionary of the Russo-Japanese War*
3. ↑  First World War.com

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb158784461 (data)
* GND: 1058713787
* ISNI: 0000 0004 3704 5157
* VIAF: 310694370
* WorldCat: viaf-310694370

 |
**גאיוס אופיוס** (בלטינית: **Gaius Oppius**), בן המאה ה-1 לפנה"ס, היה מידידיו הקרובים של יוליוס קיסר. הוא ניהל את ענייניו הפרטיים של קיסר בתקופות בהן נעדר מרומא, ויחד עם לוקיוס קורנליוס בלבוס קנה לו השפעה רבה על העיר. מסופר כי אופיוס סעד עם קיסר, סלוסטיוס, הירטיוס, בלבוס וסולפיקיוס רופוס לילה לפני שחצה קיסר את הרוביקון אל איטליה, ב-10 בינואר 49 לפנה"ס.

סווטוניוס מספר, כי יש החושבים שאופיוס הוא שכתב את תולדות המלחמות בהיספניה, אפריקה ואלכסנדריה, ספרים המיוחסים ליוליוס קיסר עצמו. אופיוס כתב גם ביוגרפיה של קיסר ושל סקיפיו אפריקנוס.

יש הסבורים כי אחרי מות קיסר כתב אופיוס פמפלט בו הוא מנסה להוכיח כי קיסריון, בנה של קלאופטרה, לא היה מזרעו של קיסר כפי שטענה היא עצמה.

הערות שוליים
------------

1. ↑  Dando-Collins, Stephan (2002). *The Epic Saga of Julius Caesar's Tenth Legion and Rome*. p. 67.
2. ↑  Suetonius, *Caesar*, 56.
3. ↑  Martin Schanz, *Geschichte der römischen Literatur*, i. p. 210 (2nd ed. 1898); Teuffel-Schwabe, *History of Roman Literature* (Eng. trans.), 197; see also Cicero, *Letters*, ed. R. Y. Tyrrell and L. C. Purser, iv. introd. p. 69.
4. ↑  Duane W. Roller, *Cleopatra: A Biography*. Oxford University Press US, 2010, pp.70-3.

ערך זה כולל קטעים מתורגמים מהערך *Oppius, Gaius* מהמהדורה האחת-עשרה של אנציקלופדיה בריטניקה, הנמצאת כיום בנחלת הכלל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007380708905171
* BnF: cb13163343t (data)
* GND: 119148978
* ISNI: 0000 0004 2665 7529
* LCCN: nr95038416
* RERO: 02-A009558922
* VIAF: 302844407
* WorldCat: lccn-nr95038416

 |
**זבדאני** (בערבית: **الزبداني**) היא עיר בדרום-מערב סוריה, בתחומי מחוז ריף דמשק, הסמוכה לגבול הלבנוני. העיר ממוקמת במרכזו של עמק ירוק המוקף הרים גבוהים, וגובהה כ-1,100 מטר מעל פני הים. לפי נתוני הלשכה המרכזית לסטטיסטיקה הסורית, מנתה אוכלוסיית העיר 26,285 תושבים בשנת 2004.

העיר מהווה מוקד לחימה מרכזי במלחמת האזרחים המתחוללת במדינה.

אקלים ותיירות
-------------

הקייצים בעיר מתונים יחסית, בשל גובהה, עם טמפרטורות הנמוכות בכ-5–8 מעלות צלזיוס מאלו שבבירה דמשק. חודשי החורף, מדצמבר ועד סוף פברואר, קרים יותר ומושלגים, במהלכם צונחת הטמפרטורה לעיתים למינוס 10 מעלות צלזיוס. מזג-האוויר הקייצי המתון ונופיה של העיר, הביאו לפיתוחה כאתר נופש לחודשי הקיץ, עוד בתקופת השלטון הצרפתי במדינה. העיר מהווה מוקד משיכה פופולרי לתיירים ולמבקרים מסוריה, בפרט מדמשק, ולרבבות מבקרים ממדינות חצי האי ערב. גם העיירה הסמוכה בלודאן, המתנשאת לגובה 1,500 מטרים, מהווה מוקד משיכה לאלפי תיירים.

דמוגרפיה
--------

האוכלוסייה בזבדאני היא סונית ברובה. בנוסף קיים מיעוט נוצרי גדול בעיר, המחזיק בה כנסייה ומנזר. האוכלוסייה בעיר גדלה בקצב מהיר.

בעיר קיים מרכז של תנועת הצופים הסורים, ובו נערך ב-1954 אירוע הג'מבורי הערבי הראשון.

מלחמת האזרחים בסוריה
--------------------

העיר מהווה מוקד לחימה בין כוחות הצבא הסורי ובני בריתו לבין כוחות המורדים במדינה, במסגרת מלחמת האזרחים בסוריה.

ב-18 בינואר 2012 הייתה לעיר הראשונה ליפול לשליטת הצבא הסורי החופשי, לאחר קרבות קשים שנערכו בה במשך 11 ימי לחימה. ב-11 בפברואר כבש הצבא הסורי בחזרה את העיר.

לעיר חשיבות אסטרטגית רבה עבור המשטר הסורי ועבור איראן. היא שימשה, לפחות עד ליוני 2011, כמרכז לוגיסטי של כוחות משמרות המהפכה להעברת אספקה לחזבאללה.

בקיץ 2012 שימשה העיר כבסיס מבצעים של חזבאללה ושל כוחות איראניים. באוגוסט באותה השנה כבשו מחדש לוחמים מקומיים 70% משטח העיר. ב-28 בפברואר 2014 הושגה הפסקת אש בין כוחות המשטר הסורי ובין המורדים. הפסקת האש התמוטטה זמן קצר לאחר מכן, כאשר כוחות מורדים תקפו עמדות של צבא סוריה, בעוד כוחות הצבא צרים על העיר ומפציצים אותה. ב-26 באפריל 2014, נכנעו כוחות המורדים בעיר לאחר קרבות כבדים, ובכך איבדו את מעוזם האחרון לאורך גבול לבנון. בהמשך השיגו המורדים שליטה מחודשת בעיר.

במהלך 2015 המשיכה העיר להוות מוקד ללחימה אינטנסיבית בין כוחות צבא סוריה ובין כוחות המורדים.[דרושה הבהרה]

ערים תאומות
-----------

* גרמניהגרמניה נוינקירכן, גרמניה

קישורים חיצוניים
----------------

ויקישיתוף מדיה וקבצים בנושא **זבדאני** בוויקישיתוף

הערות שוליים
------------

1. ↑  רויטרס, הקרב על זבדאני מחריף: "הרס חסר תקדים", באתר ynet, 23 ביולי 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011433525305171

 |
**תיכון לילה** (באנגלית: **Night School**) היא סדרת ספרי מתח לבני נוער שנכתבה על ידי הסופרת הבריטית סי ג'יי דוהרטי. הסדרה כוללת שבעה ספרים. הספר הראשון מתוך סדרת ההמשך, המתקיימת באותו יקום, פורסם בשנת 2022.

תקציר העלילה
------------

הסדרה עוסקת בהתאקלמותה של הנערה אלי שרידן בפנימייה אליה הגיעה. אלי היא תלמידה בינונית ומרדנית בת 16, שנעצרה 3 פעמים על ידי המשטרה, ולאחר מכן נשלחה על ידי הוריה לפנימייה "אקדמיית קימריה", שנחשבת יוקרתית ומפוארת. בפנימייה היא פוגשת בני נוער נוספים: קרטר המתבודד והמסתורי, סילבן הצרפתי והמקסים, קייטי גילמור המתנשאת והקנאית, וג'ו התוססת והמתוסבכת.

אלי חושפת לאורך הסדרה סודות על המשפחה שלה ועל זהותה. במקביל, לאחר נשף חשוב שהתרחש בפנימייה, מגלה אלי סודות על הפנימייה, ועל המלחמה המסוכנת בה היא נמצאת. כך למשל, היא מנסה לברר על "כיתת הלילה" הסודית שאסור להזכיר את שמה, והאופן בו אחיה שברח קשור לכך; על איש מסתורי שגרם לשריפה בנשף הקיץ; ועל הארגון הענק הקשור לפנימייה והשפעתו על העולם. אלי מגלה בהדרגה על הסכנות בחייה, ומעורבת באירועי פשע, רומנטיקה, דרמה ורצח.

אלי יוצאת במהלך חמשת הספרים למסע עם החברים שלה, במקביל היא עוברת תהליכים של התבגרות אישית וחברתית, מחילה וסליחה, חרטה על טעויות עבר, ובחירה רומנטית.

שמות הספרים בסדרה
-----------------

* **"תיכון לילה"** (שיצא בארץ על ידי ספרי עליית הגג בינואר 2012)
* **"תיכון לילה 2: שקר שחור שקר לבן"** (מרץ 2013, "Night School: Legacy")
* **"תיכון לילה 3: רסיסים"** (מאי 2014, "Night School: Fracture")
* **"תיכון לילה 4: המאבק"** (פברואר 2015, "Night School: Resistance")
* **"תיכון לילה 5: סופמשחק"** (יוני 2015, "Night School: Endgame")

הספר (שהוא גם ספר הביכורים של דוהרטי) זכה לפופולריות רבה ברחבי העולם ולביקורות חיוביות, ותורגם ל-21 שפות, בהן עברית.

במאי 2014, צוין הספר הרביעי במקום הראשון בעיתון "ידיעות אחרונות" ברשימת הספרים הנמכרים ביותר בישראל.

בדצמבר 2015, הספר החמישי זכה למקום 1# ברשימת רבי המכר בישראל לנוער.

### מספר 10

בנובמבר 2020 יצא הספר הראשון מתוך סדרת ההמשך, "תיכון לילה 6: מספר 10", אשר מהווה חלק מטרילוגיה. הספר יצא בישראל במרץ 2022. בספטמבר 2021 יצא הספר השני מסדרת ההמשך, "תיכון לילה 7: שם-קוד גחלילית". הספר יצא בישראל במרץ 2023.

סדרת אינטרנט
------------

ב-12 בדצמבר 2014, הועלה לאתר יוטיוב הפרק הראשון של סדרת האינטרנט המבוססת על הספר. היא נכתבה על ידי דוהרטי, בוימה על ידי ג'ק ג'וורס, ופרקיה צולמו בקולג' "בריקסון פרט הייטס". הסדרה מתארת גם מחשבות של הדמויות ועולמן האישי, שאינם כתובים בספר.

את אלי מגלמת ג'סיקה סרג'נט; היא זכתה בפרס "השחקנית האהובה ביותר של השבוע" באתר Indie Series Network's Web Series of the Week, בו גם זכתה הסדרה ל"סדרה האהובה ביותר של השבוע" פעמיים ברצף. סדרה זו כללה שישה פרקים ונחלה הצלחה עם חצי מיליון צפיות. היא גם זכתה בפרס הזהב ל"תסריט הטוב יותר של 2016" בטקס DC Web Fest.

זו סדרת האינטרנט הראשונה לבני נוער המבוססת על ספר, מחוץ לארצות הברית. שאר השחקנים בסדרה הם קמפבל צ'אליס (קרטר ווסט), לואיס קלארק-קלייר (סילבן קאסל), דני כרמל (נתניאל סנט ג'ון), טום בלוואנט (גייב פורת'אס), ג'ודי הירסט (ג'ו ארינגפורד) וגרייס פרי (קייטי גילמור).

קישורים חיצוניים
----------------

* תיכון לילה, ברשת החברתית פייסבוק
גיל עופרים בהופעה ב-2004
**גיל דורון רייכשטט עופרים** (נולד ב-13 באוגוסט 1982) הוא זמר פופ גרמני ממוצא ישראלי.

קורות חיים
----------

נולד במינכן לסנדרה ואבי עופרים (בעלה לשעבר של אסתר עופרים), זמר ואמרגן.
הקריירה של עופרים החלה כשהיה בן 15 בלבד, לאחר שצייד כישרונות של מגזין הנוער "בראבו" הבחין בו בתחנת רכבת תחתית במינכן. בנובמבר 1997 הקליט את הסינגל הראשון שלו‏, "(Round 'N' Round (It Goes",‏ ובמאי 1998 יצא אלבומו הראשון, "Here I Am". האלבום זכה להצלחה גם במזרח הרחוק, ובפרט בפיליפינים, בסינגפור ובתאילנד, שבה היה הזמר הראשון בהיסטוריה ששלושה סינגלים שלו היו בין חמשת המובילים במצעד הפזמונים בו זמנית.

בשנת 2003 החליט להתנער מתדמית כוכב הנעורים שדבקה בו. הוא הוציא את האלבום "On My Own", בסגנון הנוטה יותר לכיוון הרוק, וכן שינה את הופעתו החיצונית. מאז 2005, עופרים הוא סולן להקת Zoo Army, בה חברים גם אחיו טל, רולנד סנס ודומיניק שולץ. הלהקה הוציאה את אלבומה הראשון, "I'm Alive", בשנת 2006.

מאז 2004, שיחק גם במספר סרטי טלוויזיה.

מין חדש של עש ממשפחת הברודניים, Amata gil (בעברית: ברדן החרמון), שהתגלה בחרמון ב-2007 נקרא על שמו של גיל עופרים.

באוקטובר 2021 הגיש עופרים תלונה במשטרה, לאחר שלטענתו פקיד הקבלה במלון ווסטין בעיר לייפציג שבמזרח גרמניה, אמר לו שעליו להוריד או להסתיר את שרשרת מגן הדוד שתלויה על צווארו כדי להירשם. התקרית עוררה הדים בגרמניה. ספקות עלו לגבי פרטי האירוע לאחר שסרטון אבטחה מזמן האירוע, בו נצפה עופרים כשהוא אינו עונד מגן דוד, התפרסם.

קישורים חיצוניים
----------------

ויקישיתוף מדיה וקבצים בנושא **גיל עופרים** בוויקישיתוף
* אתר האינטרנט הרשמי של גיל עופרים
* גיל עופרים, סרטונים בערוץ היוטיוב

* גיל עופרים, במסד הנתונים הקולנועיים IMDb (באנגלית)

* גיל עופרים, במסד הנתונים הקולנועיים KinoPoisk (ברוסית)

* גיל עופרים, באתר MusicBrainz (באנגלית)

* גיל עופרים, באתר Yandex.Music (ברוסית)

* גיל עופרים, באתר Discogs (באנגלית)

* גיל עופרים, באתר Songkick (באנגלית)
* האתר הרשמי של להקת Zoo Army

הערות שוליים
------------

1. ↑  Witt, Thomas J.; Kravchenko, Vasiliy D.; Spiedel, Wolfgang; Mooser, Josef; Junnila, Amy; Müller, Günter C. (2007). "A new Amata species from Israel (Arctiidae, Syntominae)" (PDF). *Nota lepidopterologica*. **30** (2): 367–373. ISSN 0342-7536. אורכב מ-המקור (PDF) ב-2014-11-03. נבדק ב-29 בספטמבר 2014. `{{cite journal}}`:  (עזרה)
2. ↑  הזמר הישראלי גיל עופרים בדה טענות על אנטישמיות במלון בגרמניה? | ישראל היום, באתר www.israelhayom.co.il

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12015672c (data)
* GND: 120303310
* ISNI: 0000 0001 2021 4856
* LCCN: no2019068443
* MusicBrainz: f816f64a-48ba-44e3-a15c-b00c3591bfc5
* NKC: xx0272553
* SUDOC: 02829114X
* VIAF: 268897320
* WorldCat: viaf-268897320

 |
**דלקת מוח מקרציות** (באנגלית - **Tick-borne Encephalitis** או בקיצור - **TBE**) היא מחלה נגרמת על ידי הנגיף TBEV (ראשי תיבות של Tick-borne Encephalitis Virus) המועבר על ידי קרציות ותוקף את המוח וקרומיו.

אפידמיולוגיה
------------

הקרציה מהמין *Ixodes ricinus* הגורמת ל-TBE באירופה
מהלך מחלת דלקת מוח מקרציות
הנגיף הוא ממשפחת הפלביווירוס. זה נגיף המורכב מסליל אחד של RNA ובו שלושה תת-סוגים:אירופאי, רוסי והמזרח הרחוק. הוא מועבר בעקיצת מספר סוגים של קרציות. באירופה שכיח המין *Ixodes ricinus* ובסיביר והמזרח הרחוק המין *Ixodes persculatus*. במקרים בודדים הייתה הדבקה על ידי מוצרי חלב בלתי מפוסטר של פרות, כבשים ועיזים נגועות בנגיף.

המחלה נפוצה באזורים מיוערים וכפריים באירופה - דרום גרמניה, מרכז אירופה, הארצות הבלטיות, רוסיה, סין וצפון יפן.

בישראל לא נמצאות הקרציות המדבקות אבל היו מספר מקרים של מטיילים שנעקצו באזורים אנדמיים למחלה.

מהלך המחלה
----------

לאחר העקיצה יש תקופת דגירה של 1-2 שבועות שבהם אין כל סימני מחלה. לאחר מכן מופיע חום וסימנים דמויי שפעת החולפים כעבור מספר ימים ולאחר תקופה קצרה ללא סימנים מופיע ב-20%-30% הגל השני של המחלה המאופיין בסימני דלקת במערכת העצבים - בלבול, שנויים במצב ההכרה ושיתוקים. בשלב זה התמותה מגיעה עד 2%.

עקיצה על ידי תת-המין האירופאי גורמת למחלה קלה יותר מאשר זו במזרח הרחוק שם מגיעה התמותה ל-20%-40% עם פגיעה עצבית קשה יותר.

אבחנה
-----

האבחנה נעשית על ידי קבלת נתונים מדויקים מהחולה (מקומות שביקר, צורת התמגנות וכו') ונקבעת על ידי שימוש בשיטת ELISA לקביעת כיל הנוגדנים הספציפיים לנגיף.

מניעה וטיפול
------------

אין טיפול ספציפי למחלה כשהיא מופיעה. הטיפול הוא בעיקרו טיפול תומך בסימני המחלה, בחום ובהפרעות העצביות. חשובה בעיקר מניעת המחלה.

* יש להתעניין אם המקום אנדמי לקרציות המדביקות ולהתמגן נגדן על ידי לבישת בגדים מתאימים, נעליים גבוהות וסגורות, תכשירים דוחי קרציות והימנעות מפיקניקים ושינה באזורים מיוערים הידועים כנגועים.
* יש חיסון ספציפי נגד הווירוס והוא ניתן לפי הצורך בשלוש זריקות בתקופה של 21 יום. ההחלטה על חיוניות החיסון ניתנת במרפאות מטיילים או בלשכות הבריאות המחוזיות של משרד הבריאות.

קישורים חיצוניים
----------------

ויקישיתוף מדיה וקבצים בנושא **דלקת מוח מקרציות** בוויקישיתוף
* דלקת מוח מקרציות, באתר המרכז לבקרת מחלות ומניעתן (באנגלית)
* הנחיות להימנעות מהדבקה בדלקת המוח מקרציות" באתר Doctors Only
* דלקת מוח מקרציות, באתר הכללית
* דלקת מוח מקרציות, באתר המרכז הרפואי שיבא

הערות שוליים
------------

1. ↑  מקרה ראשון של TBE בשיבא, באתר "כאן נעים ",11/9/11
2. ↑  צעירה בת 25 במצב קשה מעקיצת קרציה באוסטריה, באתר "למטייל", 22/6/14

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007543346005171
* GND: 4155540-5
* LCCN: sh85042978
* NKC: ph202524

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
ציור של סטראטון המופיע ב"כרוניקה של נירנברג", כתב יד גרמני בן המאה ה-15
**סטראטון מלאמפסאקוס** (**Strato of Lampsacus**, ביוונית: **Στράτων** בערך 335 - 269 לפנה"ס) היה פילוסוף יווני.

ביוגרפיה
--------

הוא נולד בעיר למפסקוס (כיום העיר לפסקי שבקצהו הצפוני של מצר הדרדנלים בטורקיה). יש סבורים שהכיר את אפיקורוס שלימד בעיר זו ב-310 - 306 לפנה"ס. סטראטון למד בליקיאון באתונה ואחרי כן נסע לאלכסנדריה, שם שימש כמורה של תלמי השני, מלך מצרים ושל אריסטרכוס מסאמוס. הוא שב לאתונה אחרי מותו של תאופרסטוס שעמד בראש הליקיאון, ונבחר לשמש כיורשו. אחרי מות סטראטון ירש את מקומו ליקון מטרואס.

תורתו
-----

אם כי עסק בעיקר במדעי הטבע, סטראטון התפרסם בשל רעיונותיו בדבר האלוהות, הנפש האנושית ומבנה היקום. הוא דחה את תורת אפלטון בדבר הישארות הנפש ואת רעיון קיומם של אלים מחוץ לעולם החומר. כמו דמוקריטוס ולוקיפוס לפניו, סטראטון חשב כי היקום מורכב מחומר ומאנרגיה וכי החומר שביקום מורכב מאטומים.

סטראטון היה אחד הפילוסופים הראשונים שעיצבו השקפת עולם אתאיסטית. לדעתו, לא אלוהים אלא הטבע הוא אשר יוצר ומקיים את כל הדברים. קיקרו דחה את דעתו של סטראטון שאמר כי העוצמה האלוהית מעוגנת בטבע, וכתב: "עלינו להזכיר לסטראטון כי הטבע הוא חסר רגשות." במכתבו ללוקולוס כתב קיקרו: "סטראטון הכחיש את הרעיון כי ללא אלוהים דבר לא היה קיים. הוא אמר שכל הדברים נוצרו על ידי הטבע באמצעות חלקיקים של חומר, בדומה לחלומותיו של דמוקריטוס. בכך הוא רצה לשחרר את אלוהים מתפקידו, ואותי מן הפחד ממנו."

תורתו של סטראטון הפכה לשם דבר במרוצת המאה השבע עשרה מפני הדמיון שבינה לבין הפנתאיזם של שפינוזה. רעיונותיו של סטראטון השפיעו על הפילוסוף והסופר הצרפתי פייר בל שכתב כי סטראטון נמנע מלייחס ליקום את מושגי הטוב והרע, חשב כי היקום אינו ישות חיה, וכי אין בנמצא כל עוצמה אלוהית מחוץ לטבע.

קישורים חיצוניים
----------------

ויקישיתוף מדיה וקבצים בנושא **סטראטון מלאמפסאקוס** בוויקישיתוף
* סטראטון מלאמפסאקוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007281507805171
* BIBSYS: 95004801
* BNE: XX1281785
* BnF: cb123481767 (data)
* CiNii: DA16735265
* GND: 118755765
* ICCU: PUVV230073
* ISNI: 0000 0004 0361 4323
* LCCN: n97001996
* NTA: 069958440
* RERO: 02-A000156118
* SELIBR: 94477
* SUDOC: 032455372
* VcBA: 495/277653
* VIAF: 239298019
* WorldCat: viaf-239298019

 |
אין לבלבל עם אין לבלבל ערך זה עם הערך "ג'יימי לי קרטיס".

**ג'יימי לי** (נולדה ב-15 במרץ 1983) היא קומיקאית ושחקנית אמריקאית.

ביוגרפיה
--------

נולדה וגדלה בדאלאס, טקסס למשפחה ממוצא יהודי. היא בוגרת לימודי קולנוע, תיאטרון ותסריטאות מאוניברסיטת טקסס. לאחר סיום לימודיה עברה לניו יורק.

עם הגיעה לניו יורק עבדה במחלקת הפרסום בערוץ קומדי סנטרל ועזבה לאחר מכן כדי להתמקד בסטנדאפ. עבדה בצוות הכותבים בתוכנית The Marriage Ref. בשנת 2010 לי חוותה פריצה בקריירה כשהעפילה לשלב חצי הגמר בעונה השביעית של תוכנית הריאליטי Last Comic Standing ברשת NBC. לאחר מכן החלה לקיים הופעות בקולג'ים, הופיעה בתוכנית האירוח של קונאן או'בריאן, ביצעה תפקיד אורח ב-Chelsea Handler’s roundtable וכתבה לתוכנית Ridiculousness ב-MTV. בשנת 2021 נבחרה לי לאחת מהפנים החדשות מבין הקומיקאים במסגרת Just For Laughs.

לי הייתה חלק מצוות השחקנים בסדרה Girl Code ב-MTV. בנוסף הופיעה בתוכנית הלייט נייט של ג'יימס קורדן. היא הוציאה את הספר Weddiculous: The Unfiltered Guide to Being a Bride.

בשנת 2018 החלה לשחק בעונה השנייה של הסדרה "נופל וקם". קודם לכן שימשה ככותבת בסדרה.

קישורים חיצוניים
----------------

* ג'יימי לי, במסד הנתונים הקולנועיים IMDb (באנגלית)

הערות שוליים
------------

1. ↑  מארק סנטיקר, Jamie Lee's True Hollywood Story, באתר entertaimment‏, 24 באוקטובר 2014
2. ↑  איתן ולסינג, New Faces to Join Chelsea Handler, Aziz Ansari at Just For Laughs Comedy Fest, באתר hollywood reporter the‏, 24 ביולי 2012
3. ↑  weddiculous, באתר הרשמי של הספר
4. ↑  דיקסי למבצ'יה, TV News Roundup: Viola Davis’ Husband to Guest Star on ‘How to Get Away With Murder’, באתר variety‏, 3 באוגוסט 2017
**קרפילזומיב** (Carfilzomib; שם מסחרי: קיפרוליס (Kyprolis)) היא תרופה כנגד סרטן. היא פועלת באמצעות עיכוב סלקטיבי של הפרוטאוזום.
שמה הכימי הוא טטרפפטיד אפוקסיקטון, אנלוג של אפוקסימיצין.

ה-FDA, אישר את השימוש בתרופה בארצות הברית ב-20 ביולי 2012 לטיפול בחולי מיאלומה נפוצה שקיבלו בעבר לפחות שני קווי טיפול הכוללים בורטזומיב ותכשירים אימונומודולטורי, לחולים המראים התקדמות מחלה מוכחת במהלך 60 יום ממועד סיום הטיפול.

רקע
---

קרפילזומיב היא נגזרת של אפוקסימיצין, תוצר טבעי שהראה עיכוב של הפרוטאוזום במעבדות אוניברסיטת ייל על ידי קרג קראוס (Criag Crews).
בעקבות גילוי זה, פתחה המעבדה נגזרת ספציפית יותר של אפוסקימיצין בשם YU101 שאושרה עבור מחקר של חברת פרוטאוליקס (Proteolix).
מדעני החברה המציאו תרכובת חדשה בעלת פוטנציאל לטיפול בבני אדם, הידועה בשם קרפילזומיב. החברה פיתחה את התרופה במחקרים בפאזה ראשונה ושנייה, כולל מחקר בפאזה שנייה שייעודו היה רישום התרופה.
המחקר הקליני של התרופה המשיך תחת חברת אוניקס (Onyx) שרכשה את חברת פרוטאוליקס ב 2009.

ביולי 2011, העניק ה-FDA לקרפילזומיב, מעמד של "מסלול מהיר" (Fast-track status), שאפשר לחברת אוניקס להתחיל את תהליך הגשת התרופה לשימוש.
בדצמבר 2011, ניתן לתרופה סטטוס של אישור על תנאי לשימוש שהתבסס על פרסום מחקר פאזה שנייה (מחקר ה 003-A1). המחקר כלל 266 חולי מיאלומה נפוצה עם מחלה עמידה או נישנת שקבלו בעבר טיפולים רבים ועברו לפחות שני קווי טיפול שכללו בורטזומיב ותלידומיד או לנולידומיד.
התרופה משווקת על ידי חברת אוניקס-אמג'ן בעולם, ובישראל על ידי חברת מדיסון.

מנגנון פעולה
------------

קרפילזומיב נקשר בצורה בלתי הפיכה לאזור 20S בפרוטאוזום ומעכב את פעילות הציטוטריפסין (אנזים שמפרק חלבוני תא שאינם רצויים).
עיכוב זה גורם להצטברות של חלבונים המסומנים לפירוק (Polyubiquinnated Proteins). 
עקב כך נגרמת חסימה של מחזור חיי התא, מוות תאי ועיכוב של התפתחות הגידול.

מחקרים
------

מחקר ה 003-A1 שהביא לרישום התרופה ברשויות התרופות בארצות הברית הראה כי המשך החציוני של תגובה לתרופה זו כתרופת יחיד לחולים מרובי הטיפולים האלו היה כ- 7 חודשים.
מחקרים נוספים בודקים כיום את האפשרות הטיפולית בתרופה זו בשילובים שונים בקווים מוקדמים יותר של המחלה, וכמו כן בודקים אפשרות של מתן חד שבועי באופן המקל על החולים.
מחקר האספייר (ASPIRE) בדק את ההשפעה של שילוב קרפילזומיב, לנולידומיד ודקסמטזון על חולים שמחלתם נשנתה לאחר קבלת 1-3 קווים טיפולים לעומת ההשפעה של טיפול בלנולידמיד ודקסמטזון. נמצא כי השילוב של שלוש התרופות כולל קרפילזומיב הביא לחציון הישרדות ללא התקדמות המחלה של 26.3 חודשים לעומת 17.6 חודשים על לנולידמיד ודקסמטאזון.

קישורים חיצוניים
----------------

ויקישיתוף מדיה וקבצים בנושא **קרפילזומיב** בוויקישיתוף
* מידע על התרופה במאגר התרופות של אגף הרוקחות במשרד הבריאות
* Kyprolis Succeeds In Phase 3 Relapsed Multiple Myeloma Trial – Approval Filings Planned For Europe And Other Countries
* אישור FDA לטיפול משולב בקיפרוליס בקו שני
* ד"ר תמר תדמור, מיאלומה נפוצה: האם הטיפול החדש ישנה מהלך המחלה?, באתר ynet, 9 באוגוסט 2015
**עמנואל לילאי** (בהונגרית: **Lülley Emmánuel**; באיה, ממלכת הונגריה, 1807 – וושינגטון, ארצות הברית, אוקטובר 1895) היה יהודי-הונגרי, שביצעה פעילויות ריגול לממשלת מהפיכת 1848 בהונגריה ולאחר מכן לממשלת ארצות הברית בצד האיחוד במלחמת האזרחים האמריקנית.

ביוגרפיה
--------

לילאי הגיע לשירות משרד הפנים של ממשלת המהפכה ומלחמת העצמאות של הונגריה בשנים 1848–1849 וביצע שירותי ריגול לממשלה ולצבא. הוא התנצר ככל הנראה ב-29 בפברואר 1848 יחד עם אשתו צציליה לשקי וחמשת ילדיהם. לאחר כישלון מלחמת העצמאות ברח עם משפחתו לטורקיה יחד עם מהגרים האחרים. משם הפליג לניו יורק על סיפון האוניה האמריקאית "מיסיסיפי" עם אשתו וחמשת ילדיו, ועם כמה יוצאי צבא של לוחמי חופש בולטים.

בשנות ה-50 של המאה ה-19 התקשה לילאי לפרנס את משפחתו הגדולה. בנוסף לקשיים שעמדו בפני מהגרים בכלל, לילאי היה בעמדה נחותה גם בגלל מוצאו היהודי והדעות הקדומות לגבי היהודים שהיו נפוצות אז גם באמריקה. לילאי ניסה מסחר ברהיטים, אך הפתרון הגיע בשבילו בפרוץ מלחמת האזרחים האמריקנית. אז הצטרף למשמר החופים ולאחר מכן שימש בדרגת רב-סרן עבור האיחוד כסוכן של משרד המשפטים. הגנרל אמברוז ברנסייד (1824-1881) אישר את עבודתו המועילה. בתום מלחמת האזרחים הועסק במחלקת "השירות החשאי" (secret service) של משרד המשפטים האמריקני, משם פרש לגמלאות. הוא נפטר בגיל 88 בתאונה, באוקטובר 1895. לילאי עישן מקטרת במיטתו, וגיץ שנפל ממקטרתו הדליק את המצעים במיטה. אחד מבניו שגר איתו לקח אותו מיד לבית החולים, אך סבל מכוויות כה קשות שנפטר למחרת.

חייו הפרטיים
------------

הוא היה נשוי ונולדו לו תשעה ילדים בסך הכל, ארבעה מהם כבר באמריקה. בנו, קארוי לילאי, השתתף בגיל 17 במלחמת האזרחים האמריקאית כמלח בצי, אך נפטר בשריפה בגיל 22 לאחר שחרורו. בן אחר בשם מארק נסע לאריזונה בשנת 1875 ופתח עסק מצליח של כרייה. שני בניו אחרים משה ולאיוש פתחו קזינו והתעשרו. צאצאיו של עמנואל לילאי חיים עד היום בארצות הברית.

מאמרים קשורים
-------------

* רשימת המשתתפים ההונגרים במלחמת האזרחים האמריקנית

ראו גם
------

* 11 + 1 יהודים הונגרים שתרמו לניצחון הצפון במלחמת האזרחים האמריקנית

לקריאה נוספת
------------

* גיבורי לינקולן ההונגרים; השתתפותם של ההונגרים במלחמת האזרחים, 1861-1865 / מאת אדמונד ושווארי. וושינגטון הבירה, הפדרציה הרפורמית ההונגרית של אמריקה, 1939. 171 עמודים. עמנואל לולאי ראה עמוד 65. (באנגלית) ו (בהונגרית)
* גזה קנדה : הונגרים באמריקה. ההיסטוריה של ההונגרים האמריקאים. כרך א'. קליבלנד, אוהיו, 1927. עמנואל (מאנו) לילאי ראה עמודים 262–263.
* מיקלוס פרצל : היומן שלי מההגירה. בודפשט, 1977. עמנואל (מאנו) לילאי ראה עמדים: 29, 108, 134, 140, 157.
* טיבדאר אץ' : הונגרים במלחמת האזרחים בצפון אמריקה 1861–1865. בודפשט, 1964. עמנואל (מאנו) לילאי עמודים 119–120.
* קורנל וידה: מווילאגוש לאפומטוקס: הונגרים במלחמת האזרחים האמריקאית. בודפשט, 2011. עמנואל לילאי ראה עמודים 265–266.

הערות שוליים
------------

1. ↑  Aetas történettudományi folyóirat, 30. évfolyam, 2015. 1. sz. , epa.oszk.hu
**שלום (סול) בסקין** (15 באוגוסט 1923 - 17 בינואר 2017 ) היה צייר ופסל ישראלי. הוא שירת כקצין לוחם בצבא ארצות הברית במהלך מלחמת העולם השנייה, ושירת כקצין לוחם (רב-סרן) בצבא הגנה לישראל בימי קום מדינת ישראל.

חייו
----

בסקין נולד בשנת 1923 בפוצ'יוב, עיירה קטנה באוקראינה, ובהגיעו לגיל שנתיים היגרה משפחתו לשיקגו, ארצות הברית. הוא גדל במשפחה יהודית, הוריו היו חב"דניקים, וסבו היו הרב משה מרדכי, שהיה ידוע בקרב הקהילה היהודית בפוצ'יוב. את רעייתו, רחל הריסון (אחותה של מיכל מודעי ), דור שביעי בארץ ישראל, פגש בעת ששירתו בצה"ל. לסול ולרחל שני בנים ובת.

בסקין שירת כמעט שלוש שנים בצבא ארצות הברית כרובאי באוגדת חיל הרגלים ה-34 בתוניסיה ובמערכה על איטליה. במהלך 18 חודשים של לחימה, השתתף בכמה קרבות קשים - הקרב על מונטה קסינו, באנציו ובקרב על ההרים עד לעמק הפו. מונה לקצין בשדה הקרב ושירת כקצין באותה יחידה במהלך כל המלחמה.

לאחר מלחמת העולם השנייה שב לאירופה ונהיה מעורב מאוד ב"עליה ב". כמו כן, נסע ברחבי העולם כימאי בצי הסוחר. בהיותו בסין, שמע על החלטת האומות המאוחדות על הקמת מדינת ישראל, ולארץ ישראל הגיע באפריל 1948.

התגייס ל"הגנה", לשורות הגדוד השלישי של חטיבת אלכסנדרוני, ראשית כמפקד מחלקה ולאחר מכן כמפקד פלוגה, וסיים את שירותו הצבאי בחטיבה כמפקד קבוצת הסיור.

במהלך חייו, הן כחייל צבא ארצות הברית, הן כימאי והן כחייל בצבא ההגנה לישראל, תיעד בסקין את חייו בתמונות ובסרטוטים.

לאחר המלחמות [דרושה הבהרה], כאשר פרש מהצבא, פיסל אנדרטות לזכר חללי מערכות ישראל והיה פעיל ביחידת ההסברה של צה"ל. חלק מציוריו[דרושה הבהרה] תרם למוזיאונים בישראל.

עבודות נבחרות
-------------

* אנדרטת פ"ז בקריית גת.
* איור סדרת ילדים אלמונים.

קישורים חיצוניים
----------------

* רן בוקר, מלחמת יום הכיפורים, מבעד לאיורים, באתר ynet, 13 בספטמבר 2013
* סרטונים ריאיון עם בסקין (באנגלית) במיזם תיעוד דור תש"ח, תולדות ישראל, תל אביב, 27 באוקטובר 2008
* שלום בסקין (1923-2017), דף שער בספרייה הלאומית

הערות שוליים
------------

1. ↑  שלום בסקין באתר חברה קדישא ת"א–יפו
2. ↑  רחל בסקין (לבית הריסון), 1927 - 1999 באתר MyHeritage

תבליט ברונזה שפיסל שלום בסקין לאנדרטת ההנצחה של חטיבת אלכסנדרוני שבה שרת

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313573805171
* ISNI: 0000 0000 2742 8358
* LCCN: n87873120
* VIAF: 63073110
* WorldCat: lccn-n87873120

 |
**יורם אטינגר-איתן** (נולד ב-1945) הוא דיפלומט ואיש עסקים ישראלי העומד בראש חברת US-Israel Opportunities, המתמחה ביחסי ארצות הברית–ישראל. כיהן בעבר כקונסול וציר בשגרירות ישראל בארצות הברית וכמנהל לשכת העיתונות הממשלתית.

קורות חייו
----------

אטינגר נולד בישראל להורים יוצאי מזרח אירופה שעלו ארצה במסגרת העלייה החמישית בשנות ה-30 של המאה ה-20. הוא בעל תואר ראשון במנהל עסקים מאוניברסיטת טקסס באל פאסו (1969) ותואר שני במנהל עסקים מאוניברסיטת UCLA (ב־1972).

מאמצע שנות ה-70 ועד אמצע שנות ה-80 הקים וניהל יחידה לחקר המזרח התיכון במסגרת שירות המדינה. בין השנים 1985 – 1988 כיהן בתפקיד קונסול ישראל בדרום מערב ארצות הברית, שבסיסה היה ביוסטון טקסס. בין השנים 1988–1989 כיהן בתפקיד מנהל לשכת העיתונות הממשלתית. לאחר מכן, בין השנים 1989 – 1992, כיהן בתפקיד ציר בדרגת שגריר לענייני הקונגרס האמריקאי בשגרירות ישראל בוושינגטון.

כיום עומד אטינגר בראש חברת "US-Israel Opportunities" המספקת שרותי ייעוץ עסקי ומדיני בתחום יחסי ארצות הברית–ישראל. בנוסף, הוא חבר ב"צוות האמריקאי-ישראלי למחקרים דמוגרפיים", העוסק בבדיקת המצב הדמוגרפי בישראל ובמיוחד בשטחי יהודה ושומרון ורצועת עזה. חברי צוות המחקר טוענים כי האיום הדמוגרפי עליו מצביעים חוקרים שונים ובהם פרופ' ארנון סופר - איננו נכון - והנתונים עליו הוא מבוסס, שגויים. לדעתו, בשנים האחרונות, התהפכה המגמה והדמוגרפיה פועלת לטובת היהודים. הוא גם מצביע על ליקויים רבים ומהותיים בשיטת מניין האוכלוסין של הלשכה הפלסטינית המרכזית לסטטיסטיקה וסובר כי מספר הפלסטינים ביהודה ושומרון קטן משמעותית מהנטען. מאמריו ומחקריו של אטינגר מפורסמים בבימות מגוונות בישראל ובארצות הברית, והוא מעביר הרצאות במסגרות שונות.

אטינגר נשוי לאורה, אב לשלוש בנות ומתגורר בירושלים.

קישורים חיצוניים
----------------

* אתר האינטרנט הרשמי של יורם אטינגר
* יורם אטינגר (אורכב 17.08.2017 בארכיון Wayback Machine), אתר המכללה למדינאות
* Yoram Ettinger, אתר המרכז הירושלמי לענייני ציבור ומדינה (באנגלית)
* יחסי ארצות הברית ישראל: "הפכנו קוץ בתחת!" (ראיון), אתר רדיו ללא הפסקה
* אטינגר: ישראל חייבת לוותר על סיוע החוץ מארצות הברית, באתר ישראלי פטריוטי
* פער המיליון: האוכלוסייה הערבית בגדה המערבית וברצועת עזה, מרכז בגין-סאדאת למחקרים אסטרטגיים, אוניברסיטת בר-אילן, ספטמבר 2006.
* אתר למנויים בלבד ניר חסון, בניגוד לטענות בימין: מסמך רשמי מראה כי 2.6 מיליון פלסטינים מתגוררים בגדה, באתר הארץ, 30 ביוני 2013

הערות שוליים
------------

1. ↑  יורם אטינגר, תשכחו מאיום דמוגרפי, באתר ynet, 8 בפברואר 2006. הרצאתו בכנס של ארגון נשים בירוק.
2. ↑  הדמוגרפיה פועלת לטובתם של היהודים, באתר ערוץ 7, 21 בדצמבר 2015
**נועם יצחק צוריאלי** (נולד ב-6 ביולי 1995) הוא זמר, ראפר, מוזיקאי, פסנתרן, ובעברו אלוף הארץ באתלטיקה לנוער.

קריירת ספורט
------------

נועם התאמן וניגש לתחרויות אתלטיות דרך מועדון לידר שבירושלים, ולפני גיוסו לצה"ל היה צוריאלי אלוף ישראל לנוער באתלטיקה. בשנת 2018 היה בין 20 הטובים ביותר בריצת 800 מטר בישראל.

קריירה מוזיקלית
---------------

בזמן שהיה בתיכון למד במגמת מוזיקה בצוללת הצהובה והחל לכתוב חומרים מקוריים ולהופיע בבמות מקומיות.

בשנת 2019 ביצע קטעי ספוקן וורד בערבי פואטרי סלאם שהתקיימו במועדון הגולה שבפתח תקווה. חלקם עלו ליוטיוב.

בשנת 2021, על רקע משבר הקורונה, הוציא נועם עם אייל מזיג ושחר נהרי את הסינגל "כשנצא מזה", אשר כמשתמע עסק בתקופה שלאחר המגפה.

בהמשך השנה הוציא את הסינגלים "ובחלומי", "לאט", ו"גרטה" מאלבומו, "מילים, לחן וחזון". השיר "גרטה" נכתב על גרטה טונברי, פעילה בתחום ההתחממות העולמית.

בשנת 2022 הוציא את הסינגלים "מה הייתי עושה", "שרה רוז קלפטון", ו"נוס נוס" מאלבומו "מילים, לחן וחזון".

בשנת 2023 הוציא את הסינגלים "הסיפור הוא לא עלייך" ו"לילו וסטיץ'", אשר נכללו באלבומו הראשון שיצא מאוחר יותר באותה השנה.

חיים אישיים
-----------

נועם נולד וגר בירושלים, למשפחה בת 4 אחים.

בצה"ל שירת ביחידת דובדבן, אשר ביצע בה גרסאות פרודיות ברוח הצוות. הוא ציין על עצמו כי שם הייתה ההופעה הראשונה שלו.

קישורים חיצוניים
----------------

* נועם צוריאלי, ברשת החברתית פייסבוק
* נועם צוריאלי, ברשת החברתית אינסטגרם
* נועם צוריאלי, סרטונים בערוץ היוטיוב
* נועם צוריאלי, באתר שירונט
* נועם צוריאלי, באתר אייטונס (באנגלית)
* נועם צוריאלי, באתר ספוטיפיי
* נועם צוריאלי, באתר Tab4u
* נועם צוריאלי, באתר Genius

הערות שוליים
------------

1. ↑  אריאל פייגלין, נועם צוריאלי: "לא משחק אותה בריא, ברור שיש לי הפרעה", 9 במאי 2021, ערוץ 7
2. 1 2  גלעד ינאי, הזרקור: האמנים החדשים שאתם חייבים להכיר, 9 ביוני 2021, רשת 13
3. ↑  ידועון אתלטיקה 2018-19, איגוד האתלטיקה בישראל
4. ↑  *גולה סלאם - נועם צוריאלי - אבא, אמא, אנחנו צריכים לדבר*, נבדק ב-2022-04-06
5. ↑  *גולה סלאם - נועם צוריאלי - אם היית פשוט יפה*, נבדק ב-2022-04-06
6. ↑  נועם צוריאלי בשיר חדש: מה הייתם עושים אם הייתם זוכים בלוטו?, באתר ערוץ 7
7. ↑  *ההופעה הראשונה. לא מה שחשבתם.*, נבדק ב-2022-04-06